Hevder skipskollisjon i Nordsjøen skyldes menneskelig feil
Det 148 meter lange lasteskipet sank bare 15 minutter etter at det kolliderte med et annet skip 100 kilometer sørvest for Rotterdam. Av mannskapet på 24 rakk kun 13 å komme seg om bord i redningsflåtene. Fem personer er funnet omkommet. Seks er fortsatt savnet, melder BBC. Torsdag formiddag fortsatte søket etter de savnede etter å ha vært innstilt for natten. Et fly fra kystvakten, to fregatter og et helikopter søker i området, melder den nederlandske kystvakten. Ifølge de greske eierne var menneskelig feil antakeligvis årsaken til at skipet sank, skriver Reuters.Ifølge den nederlandske avisen Volkskrant var det snø, sterk vind og opptil 3,5 meter høye bølger i området da skipet sank, noe som gjorde letingen svært vanskelig. Onsdag kveld sa en talsmann for den nederlandske kystvakten at sjansen for å finne de savnede i live var lik null. Gjennomsnittstemperaturen i havet på denne tiden av året er ti grader, og det antas at de savnede er uten overlevelsesdrakter.11 av de ansatte på båten er fra Polen. Resten kommer fra Bulgaria, Ukraina og Filippinene. Flere av de overlevende er sendt til sykehus på grunn av sterk nedkjøling. Skipet hadde en last på mer enn 1400 biler. Nederlandske myndigheter melder at skipet vil undersøkes så snart været tillater det. Baltic Ace er registrert på Bahamas og kolliderte med det kypriotiskregistrerte konteinerskipet Corvus J. klokken 19.15.
Ifølge eierne var en menneskelig feil trolig årsaken til at lasteskipet Baltic Ace sank i Nordsjøen onsdag kveld. Seks personer er fortsatt savnet.